Îmbunătățirea controlului emisiilor generate în condiții reale de conducere pe întreaga durată de viață a unui vehicul are o importanță considerabilă pentru piața vehiculelor de ocazie, care este importantă pentru mai multe țări ale UE, dar și pentru alte regiuni, cum ar fi Africa sau Orientul Mijlociu. Propunerea privind Euro 7 vizează reducerea emisiilor vehiculelor pe o perioadă mai lungă a duratei de viață a vehiculului, aducând astfel beneficii și utilizatorilor de vehicule de ocazie. În special în ceea ce privește obiectivul specific (3), calitatea aerului va continua să fie afectată de autoturismele cu standarde inferioare standardului Euro 7 timp de mai mulți ani. Ar putea fi instituite stimulente adecvate pentru ca autoturismele mai vechi să fie modernizate pentru a îndeplini cerințele Euro 7 privind emisiile la țeava de evacuare, dar și pentru emisiile pneurilor și ale frânelor. În plus, pentru a grăbi reducerea emisiilor generate de parcul de vehicule existent și pentru a accelera tranziția către un transport cu emisii zero, este important să se încurajeze conversia vehiculelor cu motor cu ardere internă în vehicule electrice pe bază de baterii sau de pile de combustie.

Pentru a accelera decarbonizarea transportului rutier, în iulie 2021, Comisia a propus o modificare a Regulamentului de stabilire a standardelor de performanță privind emisiile de CO2 pentru autoturisme și camionete, pentru a asigura o traiectorie clară către mobilitatea cu emisii zero. În plus, în decembrie 2020, Comisia a adoptat Strategia pentru o mobilitate durabilă și inteligentă și, în mai 2021, Planul de acțiune privind reducerea la zero a poluării. În conformitate cu aceste strategii, nivelul poluării generate de transporturi ar trebui redus drastic, în special în orașe, iar Euro 7 este considerat o parte esențială a tranziției către o mobilitate curată.

·costurile de reglementare pentru industria autovehiculelor sunt estimate la 357-929 EUR per vehicul diesel și la 80-181 EUR per vehicul pe benzină pentru autoturisme și camionete și până la 3 717-4 326 EUR per vehicul greu. În timp ce acestea din urmă sunt în conformitate cu așteptările, pentru autoturisme și camionete, costurile sunt mai mari decât s-a anticipat inițial;

Având în vedere circumstanțele geopolitice și economice actuale, a fost efectuată o revizuire finală pentru a se asigura considerații actualizate pentru industria autovehiculelor și consumatori. Creșterea costurilor care a început în 2021, în special pentru energie și materii prime, s-a accelerat dramatic. În același timp, cererea și vânzările de autovehicule au scăzut, în timp ce nevoile de investiții pentru transformarea ecologică sunt în creștere. Acest lucru exercită presiuni asupra lanțului de aprovizionare al autovehiculelor și ridică probleme de accesibilitate pentru consumatori, în contextul general al inflației ridicate. Pentru a facilita o tranziție verde reușită a ecosistemului autovehiculelor, opțiunea 3a menționată mai sus a fost reajustată pentru vehiculele ușoare, pentru a reduce costurile de ajustare, menținând în același timp ambiția globală de mediu și digitală la un nivel mediu.

Pentru autoturisme și camionete, valorile-limită ale emisiilor de eșapament sunt stabilite la cel mai scăzut nivel impus în prezent pentru Euro 6 pentru autoturisme, impunând, prin urmare, limite mai scăzute pentru camionete decât Euro 6, în timp ce cerințele de durabilitate, precum și limitele de testare în condiții reale de conducere sunt stabilite ca în opțiunea 3a. Cerințele privind emisiile evaporative, durabilitatea bateriei și alte emisii decât cele de eșapament sunt stabilite la fel ca în opțiunea 3a. Aceasta este o opțiune intermediară în ceea ce privește valorile-limită ale emisiilor la țeava de evacuare între opțiunea 1 și opțiunea 2a/3a. Această alegere a fost făcută pentru a echilibra necesitatea de a îmbunătăți performanța de mediu cu necesitatea de a se evita investițiile disproporționate în vehicule care nu vor mai fi vândute după 2035. Dincolo de un anumit prag, costurile cresc într-un ritm semnificativ mai rapid decât beneficiile pentru mediu. Opțiunea aleasă îmbunătățește accesibilitatea autoturismelor și a camionetelor pentru consumatori și reduce la minimum costurile de investiții necesare pentru dezvoltarea de noi soluții hardware pentru sistemele de control al emisiilor pentru autoturisme și camionete cu motor cu ardere internă.

Măsurile selectate stabilesc valori-limită neutre din punct de vedere tehnologic și din punctul de vedere al consumului de combustibil pentru autoturisme și camionete, permițând în același timp valori-limită ușor mai ridicate pentru camionetele care au motoare cu putere mai mică, atunci când o astfel de derogare este justificată de motive tehnice. Limitele de testare sunt la fel ca în cazul opțiunii 3a, permițând, prin urmare, obținerea de câștiguri prin plafonarea emisiilor necontrolate în prezent. Metodologiile și valorile-limită pentru emisiile evaporative, frâne, pneuri, precum și durabilitatea bateriei și utilizarea instrumentelor de monitorizare a emisiilor cu senzori le urmează pe cele prezentate în opțiunea 3a din raportul de evaluare a impactului. Aceste măsuri reprezintă o cotă din ce în ce mai importantă din potențialul de reducere a emisiilor și din beneficiile pentru mediu și sănătate, în special în mediile urbane în care expunerea la acești poluanți este mai importantă. Emisiile provenite de la frâne și pneuri vor reprezenta în curând cea mai mare parte a emisiilor de particule.

Pentru camioane și autobuze, se menține opțiunea 3a. Acest lucru reflectă tranziția mult mai lentă a camioanelor și autobuzelor către tehnologii cu emisii zero de gaze de eșapament. Conform preconizărilor, camioanele și autobuzele cu motoare cu ardere internă vor rămâne mult mai mult timp pe piața UE.

Pentru toate autovehiculele, toate măsurile de simplificare sunt menținute la fel ca în opțiunea 3a, deoarece acestea reflectă necesitatea de modernizare a regulamentului și de reducere a poverii administrative. Această opțiune asigură, de asemenea, îmbunătățirea emisiilor totale, în special în timpul pornirii la rece și în timpul condusului în mediul urban, deoarece vehiculele trebuie, de asemenea, să respecte limitele de emisii în timpul călătoriilor scurte.

În ceea ce privește beneficiile pentru mediu, opțiunea selectată aduce o reducere semnificativă a emisiilor, doar puțin mai mică decât opțiunea 3a pentru autoturisme și camionete, deoarece valorile-limită ale emisiilor mai ridicate sunt însoțite de îmbunătățiri ale condițiilor de încercare și ale măsurilor de conformitate care nu au fost prevăzute în opțiunea 1. Cu măsurile selectate, s-a estimat o reducere a emisiilor de NOx la autoturisme/camionete de peste 85 % în comparație cu nivelurile din 2018 și de peste 80 % la camioane/autobuze până în 2035. Se estimează că volumul total al emisiilor de NOx de la autovehicule va fi redus la jumătate până în 2035, comparativ cu scenariul de referință.

Se preconizează că economiile de costuri de reglementare vor fi aceleași ca în cazul opțiunii 3a. Costurile de dezvoltare a produselor pentru industrie sunt reduse în mod semnificativ, deoarece noua opțiune nu va necesita reproiectarea vehiculelor, dar se poate asigura conformitatea cu tehnologiile utilizate în prezent pentru controlul emisiilor și recalibrare. Se preconizează că vor fi reduse în mod semnificativ costurile de reglementare, care se vor situa între cele prevăzute în opțiunea 1 și cele din opțiunea 3a. În total, se preconizează că măsurile selectate vor aduce un beneficiu net similar sau mai mare decât în cazul opțiunii 3a, generând reduceri semnificative ale emisiilor cu costuri de ajustare limitate.

•Caracterul adecvat al reglementărilor și simplificarea

În conformitate cu angajamentul Comisiei pentru o mai bună legiferare, propunerea a fost elaborată într-un mod incluziv, în condiții de transparență și cu implicarea permanentă a părților interesate.

IMM-uri (referință EI): În urma evaluării impactului, s-a constatat că sectorul european al autovehiculelor cuprinde în principal producători mari care își desfășoară activitatea în domeniul asamblării vehiculelor și al producției de componente. Unele IMM-uri produc vehicule sau sisteme care necesită o omologare UE de tip privind emisiile. Au fost identificate 35 de IMM-uri care construiesc vehicule specializate pe baza grupurilor motopropulsoare produse de producători mai mari. Se propun norme simplificate pentru micii producători, pentru a se ține seama de particularitățile legate de producția limitată.

Economii de costuri: În cadrul evaluării impactului s-a analizat, de asemenea, modul în care s-ar putea, eventual, simplifica legislația și reduce costurile administrative inutile. Deși propunerea presupune creșterea costurilor de reglementare pentru producătorii de vehicule sub forma costurilor componentelor hardware pentru tehnologii și senzori pentru controlul poluării și a costurilor de C&D și de calibrare aferente, propunerile aduc, de asemenea, economii de costuri de asigurare a conformității în timpul încercărilor, asistarea la efectuarea de încercări de către autoritățile de omologare de tip, taxe de omologare de tip, precum și economii de costuri administrative. În special, povara administrativă ar scădea prin introducerea unor măsuri de simplificare și a noilor cerințe pentru monitorizarea continuă a emisiilor. Se preconizează că aceste cerințe vor simplifica și mai mult obligațiile de raportare și de furnizare a informațiilor pentru acordarea omologării de tip și procedurile de verificare prin reducerea numărului de omologări de tip. În cazul opțiunii 3a, economiile de costuri administrative sunt estimate la 224 de mii EUR per omologare de tip (22 EUR per vehicul) pentru autoturismele/camionetele pe motorină și la 204 mii EUR per omologare de tip pentru autoturismele/camionetele pe benzină (26 EUR per vehicul). Pentru camioane/autobuze, economiile de costuri administrative din opțiunea 3a se ridică la 66 de mii EUR per omologare de tip pentru cele pe motorină (22 EUR per vehicul) și până la 67 de mii EUR per omologare de tip pentru cele pe benzină (47 EUR per vehicul). În opțiunile selectate în final, se preconizează că toate costurile pentru autoturisme/camionete vor fi mai mici.

Competitivitate: În pofida costurilor de reglementare pentru industrie și a investițiilor cumulate cu standarde privind emisiile de CO2, se preconizează că propunerea va avea un efect pozitiv asupra competitivității. Acest lucru se datorează noilor oportunități de piață care decurg din dezvoltarea de noi senzori, împreună cu protocoale de comunicare, securitatea cibernetică și opțiuni de combatere a intervențiilor neautorizate. Utilizarea tehnologiilor digitale și nepoluante avansate va constitui un avantaj în obținerea accesului la piețele-cheie internaționale, în special la Statele Unite și China.

Sectorul digital: Astfel cum se prevede în inițiativa privind Deceniul digital, toate sectoarele ar trebui să facă obiectul unei transformări digitale care va contribui în mare măsură la transformarea verde, inclusiv pentru transportul rutier, pentru a atinge obiectivul ambițios de reducere la zero a poluării pentru un mediu fără substanțe toxice. Propunerea implică o mai mare coerență cu dubla tranziție, deoarece sprijină reducerea emisiilor pe durata de viață a vehiculelor prin introducerea monitorizării continue a emisiilor și a conectivității vehiculelor. Autoritățile naționale de omologare de tip ar trebui, de asemenea, de preferință, să furnizeze servicii prin mijloace digitale (inclusiv informații care pot fi citite automat). Acest lucru contribuie la realizarea unei societăți și a unei economii digitale eficace („implicit digitale”).

Inițiativa este în concordanță cu principiul de a nu aduce prejudicii semnificative, deoarece contribuie la obiectivele tranziției verzi din Pactul verde european (în special mobilitatea durabilă și ambiția de reducere la zero a poluării). Aceasta asigură un sector al transporturilor mai puțin poluant, în special în orașe, și este considerată o parte vitală a tranziției către o mobilitate curată. Evaluarea impactului a stabilit că opțiunile nu ar trebui să aducă prejudicii semnificative niciunuia dintre obiectivele de dezvoltare durabilă (ODD) în materie de mediu.

•Drepturile fundamentale

Prezenta propunere nu are consecințe asupra protecției drepturilor fundamentale. Nu are niciun impact diferențiat din cauza genului.

4.IMPLICAȚIILE BUGETARE

Propunerea nu necesită resurse financiare suplimentare.

5.ALTE ELEMENTE

•Planurile de implementare și mecanismele de monitorizare, evaluare și raportare